**ОБРАЗЛОЖЕЊЕ**

**1. Уставни основ за доношење Закона**

Уставни основ за доношење Закона о потврђивању Споразума између Владе Републике Србије и Владе Краљевине Лесото о сарадњи у области одбране, који је потписан у Београду, 21. октобра 2019. године, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**2. Разлози за потврђивање Споразума**

Закључком Владе 05 Број: 018-8666/2019 од 5. септембра 2019. године, утврђена је Основа за закључивање Споразума између Владе Републике Србије и Владе Краљевине Лесото о сарадњи у области одбране, усвојен текст предметног споразума, и овлашћен министар одбране за његово потписивање.

Споразум између Владе Републике Србије и Владе Краљевине Лесото о сарадњи у области одбране потписан је у Београду, 21. октобра 2019. године.

Споразумом између Владе Републике Србије и Владе Краљевине Лесото о сарадњи у области одбране, чије се потврђивање предлаже овим законом, опредељују се основни циљеви и принципи на којима ће се заснивати сарадња у области одбране између влада Републике Србије и Краљевине Лесото, односно њихових надлежних органа, а у циљу доприноса развоју целокупних билатералних односа две државе.

Првенствени циљ предложеног закона, односно закљученог споразума, је успостављање правног оквира који би омогућио војну сарадњу између уговорних страна и њихових надлежних органа, у области одбрамбене и безбедносне политике, војноекономске и научнотехничке сарадње, војног образовања и обуке, војне медицине и ветерине. Споразум ће се спроводити званичним посетама, програмима обуке и образовања, учешћем на вежбама, конференцијама и семинарима, као на друге начине о којим се Стране договоре. Споразум садржи одредбе о размени података, трошковима, здравственој заштити, изменама и допунама. Такође, предвиђен је и начин решавања спорова, отказивања Споразума, као и његовог ступања на снагу.

**3. Оцена потребних финансијских средстава**

За реализацију овог закона у 2021. години, нису потребна финансијска средства.

Потребна финансијска средства за реализацију овог закона у наредним годинама, зависе од степена и начина његове реализације и иста ће бити планирана у оквиру лимита које Министарство финансија утврди за раздео Министарства одбране.